На основу члана 15. став 5. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о измени и допунама Правилника о условима, начину и обрасцу захтева за остваривање права на премију за млеко**

Члан 1.

У Правилнику о условима, начину и обрасцу захтева за остваривање права на премију за млеко („Службени гласник РС”, бр. 28/13, 36/14, 44/18 – др. закон и 56/20), у члану 4. додаје се став 2, који гласи:

„Ако испоручилац млека предаје млеко правном лицу односно предузетнику преко правног лица или предузетника који прикупља млеко у име и за рачун правног лица односно предузетника (у даљем тексту: посредник), посредник мора да испуњава ветеринарско-санитарне услове, односно опште услове за хигијену хране у складу са законом којим се уређује ветеринарство.”.

Члан 2.

У члану 7. додаје се став 3, који гласи:

„Ако је испоручилац млека из става 1. овог члана предао млеко правном лицу односно предузетнику преко посредника, уз Образац 2 подноси се и копија уговора о пословно-техничкој сарадњи и откупу млека за правно лице односно предузетника.”.

Члан 3.

Члан 8. мења се и гласи:

„Члан 8.

Захтев за премију, за сваку календарску годину, подноси се квартално, и то:

1) за четврти квартал (1. октобар – 31. децембар претходне календарске године) – од 1. јануара до 15. јануара текуће календарске године;

2) за први квартал (1. јануар – 31. март текуће календарске године) – од 1. априла до 15. априла текуће календарске године;

3) за други квартал (1. април – 30. јун текуће календарске године) – од 1. јула до 15. јула текуће календарске године;

4) за трећи квартал (1. јул – 30. септембар текуће календарске године) – од 1. октобра до 15. октобра текуће календарске године.”.

Члан 4.

Овај правилник ступа на снагу наредног дана од дана објављивања у „Службеном гласнику Републике Србијеˮ, а примењује се од 1. јануара 2021. године.

Број 110-00-32/2013-09

У Београду, 24. децембра 2020. године

Министар,

**Бранислав Недимовић,** с.р.